На основу члана 36. Закона о локалној самоуправи Републике Србије (''Службени гласник РС'' број 129/2007), чл. 4 и 8. Закона о заштити животне средине (''Службени гласник РС'' број 135/04, 36/09 и 72/09) и члана 67. тачка 24. Статута града Ужица (''Службени лист града Ужица'' број 16/13 – пречишћен текст), Скупштина Града Ужица , на седници одржаној 28.02.2017. године, доноси

**ОДЛУКУ**

**О ОБРАЗОВАЊУ САВЕТА ЗА ЗАШТИТУ И УНАПРЕЂЕЊЕ ЖИВОТНЕ СРЕДИНЕ –ЗЕЛЕНИ САВЕТ**

**Члан 1.**

Овом Одлуком Скупштинa Града Ужица образује Савет за заштиту и унапређење животне средине-Зелени савет (у даљем тексту: Савет), ради заштите и унапређења животне средине и одрживог развоја, на територији Града Ужица, и уређује надлежност, састав, начин рада и друга питања од значаја за рад Савета у складу са Законом.

**Члан 2.**

Савет се оснива у циљу унапређења информисаности грађана о стању животне средине, подстицању грађанског учешћа у процесу доношења одлука, унапређења спровођења стратегија, програма и планова у области заштите и унапређења животне средине и одрживог развоја, обезбеђивања услова, предлагања и предузимање мера у областима:

* заштите и унапређења животне средине и одрживог развоја;
* заштите природних вредности;
* унапређења учешћа јавности у креирању политике животне средине покретањем иницијатива;
* учешћа у припреми одлука и аката које доносе локална самоуправа и јавна предузећа, а чија примена и спровођење има утицаја на стање животне средине, употребу природних ресурса, израду планова и програма за управљање енергијом у циљу развијања одрживе локалне енергетске политике;
* учешћа у изради планова, програма и других правних аката који се баве унапређењем и заштитом животне средине и одрживим развојем;
* давања мишљења на нацрте планова, програма и других правних аката, и непосредним учешћем у имплементацији аката и сл.

**Члан 3.**

Сходно одредбама члана 2. ове Одлуке Савет:

* покреће и упућује иницијативе надлежним органима, предузећима, установама, организацијама и другим субјектима за спровођење одређених активности које се тичу заштите животне средине
* покреће иницијативу за доношење одговарајућег правног акта везаног за заштиту и унапређење животне средине;
* покреће иницијативу за измену и допуну постојећег правног акта;
* учествује у припреми израде предлога аката везаних за заштиту животне средине;
* даје образложено мишљење на нацрт одлука, прописа или аката који су у поступку усвајања пред органима локалне самоуправе и упућује га органу надлежном за усвајање предметног акта,
* учествује у активностима обележавања еколошки значајних датума чија је сврха подсећање на значај квалитета животне средине и уставом загарантовано право сваког човека на здраву животну средину.
* организује акције у циљу подизања, усмеравања и јачања јавне свести о значају заштите животне средине.

**Члан 4.**

Градскe управе, јавна предузећа и установе су обавезни да у писаној форми обавесте Савет о покретању поступка израде управних аката, планова и програма чија примена и спровођење има утицаја на стање животне средине.

Пре усвајања аката из претходног става овог члана предлози истих се обавезно достављају Савету на мишљење, у писаној форми.

Савет у року од 15 дана, доставља надлежном органу образложено Мишљење које је саставни део коначне одлуке.

**Члан 5.**

Савет има 15 (петнаест) чланова које именује Скупштина Града, на период од 4 године. За чланове Савета предлажу се кандидати из реда представника Градске управе Града Ужица, образовних институција, здравственог сектора, представници медија, удружења грађана и других организација.

**Члан 6.**

Члан Градског већа који је задужен за област животне средине и одрживог развоја је по функцији члан Савета.

На основу захтева члана Градског већа, задуженог за област животне средине и одрживог развоја , овлашћени предлагачи предлажу чланове Савета на следећи начин:

Начелници градских управа Града Ужица предлажу три кандидата, по једног запосленог у градској управи и то:

* на пословима заштите животне средине,
* инспекцијским пословима или пословима комуналне полиције и
* правним пословима.

Остале кандидате за чланове Савета предлаже:

* једног кандидата - председник градске општине Севојно;
* једног кандидата - Дом здравља Ужице;
* четири кандидатa - Канцеларија за сарадњу са цивилним друштвом;
* једног кандидата - Високо пословно - техничка школе Ужице;
* једног кандидата - Завод за јавно здравља;
* једног кандидата - Регионална развојна агенција Ужице;
* два кандидата - представници средстава јавног информисања из њихових редова

**Члан 7.**

Прву седницу Савета за заштиту и унапређење животне средине сазива члан Савета који је, као члан Градског већа, задужен за послове заштите животне средине и одрживог развоја и председава седницом до избора Председника.

Председника Савета бирају чланови већином гласова од укупног броја чланова Савета, на конститутивној седници.

Савет има секретара, који обавља стручне и административне послове за потребе Савета, из реда запослених у градској управи, који се бави питањима заштите животне средине.

**Члан 8.**

 Савет ради у седницама, на којима присуствује већина од укупног броја чланова.

Савет доноси одлуке већином гласова од укупног броја присутних чланова Савета.

 **Члан 9.**

Рад Савета је јаван.

У процесу давања иницијативе, укључивања у израду и у поступке давања мишљења Савет може организовати јавне консултације са заинтересованом јавношћу и грађанима.

На позив председника Савета, у раду Савета могу учествовати, без права гласа, и стручњаци из области заштите животне средине, других релевантних области и представници јавних предузећа, када Савет разматра питања која су од значаја за непосредно остваривање њихових права и интереса у питањима заштитеживотне средине.

**Члан 10.**

Да би се обезбедило учешће шире јавности, Савет може позвати представнике средстава јавног информисања на седницу Савета, одржавањем конференције за штампу, издавањем саопштења, објављивањем извештаја о раду Савета, и докумената које Савет израђује на интернет сајту Града, као и на други погодан начин за информисање грађана.

 Зелени савет доноси годишњи извештај о раду и доставља Скупштини Града, на усвајање.

**Члан 11.**

 Скупштина града Ужица као облик учешћа јавности у доношењу одлука у овој области, овом Одлуком установљава институт под називом ''Зелена скупштинска столица''.

 Институтом ''Зелена скупштинска столица'' установљава се обавеза председника Скупштине града да позове овлашћеног представника Савета на сваку седницу Скупштине града, на чијем дневном реду се налазе питања из области заштите животне средине.

Председник Скупштине је дужан да обезбеди скупштинску столицу у првом реду сале у којој се одржава седница, која је видно означене као ''Зелена столица'', на којој нико нема право да седи, осим овлашћеног представника Савета и која остаје празна уколико исти није присутан на седници.

 Скупштина града обавезна је да у оквиру овог института, при разматрању и доношењу одлука које се непосредно тичу, или се могу тицати заштите, унапређења и развоја животне средине, обезбеди овлашћеном представнику Савета учешће у расправи без права одлучивања.

**Члан 12.**

 Град Ужице обезбеђује неопходне услове за рад Савета, простор, инвентар и сл.

Средства за рад и активности Савета, обезбеђују се у буџету Града Ужица, путем донација и пројеката финансираних од стране међународних и домаћих донатора.

За свој рад чланови Савета не примају финансијску надокнаду.

**Члан 13.**

Члановима Савета престаје мандат истеком времена на које су именовани, подношењем оставке и разрешењем.

 Разлози за разрешење чланова Савет, ближе се уређују Пословником о раду.

Поступак разрешења и престанка мандата члана Савета врши се на начин и по поступку утврђеном за избор и именовање.

**Члан 14.**

Ова Одлука ступа на снагу осмог дана од дана објављивања у ''Службеном листу Града Ужица''.

Даном ступања на снагу ове Одлуке престаје да важи Одлука о оснивању Савета за заштиту и унапређење животне средине – Зелени савет (''Службени лист града Ужица'' број 2/15-пречишћен текст).

**РЕПУБЛИКА СРБИЈА**

**ГРАД УЖИЦЕ**

**СКУПШТИНА ГРАДА**

**I број 503-8/17**

**Датум: 28.02. 2017. године**

**У ж и ц е**

**ПРЕДСЕДНИК СКУПШТИНЕ**

**Бранислав Митровић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**